周仲固尚論齋
作者：呂本中
朝代：宋

paragraphs: 周侯不出何所爲，閉門讀書心自知。
簞瓢陋巷君不厭，讀書萬卷能忘饑。
上參羲皇下秦漢，采取英華幾脱腕。
是非榮辱姑置之，忽若乘船到彼岸。
古人之學有傳授，君生寂寞千載後。
問君何以識古人，袖手無言坐清晝。
以此讀書爲尚友，是事渺茫人信否。
人信不信君不問，松柏固難生培塿。
朝來落葉亂荒城，青山照人溪水横。
往來車馬作塵土，想君深夜讀書聲。